PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2007/FV/3/1/085	Bratislava 15. októbra 2007	

Protimonopolný úrad Slovenskej republiky, odbor koncentrácií v správnom konaní číslo 0069/OK/2007 začatom dňa 04. 09. 2007 na základe oznámenia koncentrácie prostredníctvom splnomocnenej právnej zástupkyne JUDr. Aleny Černejovej, advokátky Advokátskej kancelárie ČERNEJOVÁ & HRBEK, Kýčerského č. 7, 811 05 Bratislava, vo veci koncentrácie podnikateľov General Electric Company, 3135 Easton Turnpike, Fairfield, Connecticut, 06431, Spojené štáty americké, reg. č. 0085161 a Sparrowhawk Holdings Limited, 234A King´s Road, Londýn, SW3 5UA, Spojené kráľovstvo Veľkej Británie a Severného Írska, reg. č. 5325386,

r o z h o d o l

na základe § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou spočívajúcou v nadobudnutí nepriamej výlučnej kontroly podnikateľom General Electric Company, 3135 Easton Turnpike, Fairfield, Connecticut, 06431, Spojené štáty americké, reg. č. 0085161 prostredníctvom spoločnosti NBC Universal, Inc., 30 Rockefeller Plaza, New York, NY 10112, Spojené štáty americké a spoločnosti Universal Pictures Holdings UK Limited, Prospect House, 80-110 New Oxford Street, Londýn WC1A 1HB, Spojené kráľovstvo Veľkej Británie a Severného Írska, reg. č. 04415234, nad podnikom podnikateľa Sparrowhawk Holdings Limited, 234A King´s Road, Londýn, SW3 5UA, Spojené kráľovstvo Veľkej Británie a Severného Írska, reg. č. 5325386, ku ktorej došlo na základe Zmluvy o predaji a kúpe všetkých akcií spoločnosti Sparrowhawk Holdings Limited, 234A King´s Road, Londýn, SW3 5UA, Spojené kráľovstvo Veľkej Británie a Severného Írska, reg. č. 5325386 uzatvorenej dňa 28. 08. 2007 medzi Universal Pictures Holdings UK Limited, Prospect House, 80-110 New Oxford Street, Londýn WC1A 1HB, Spojené kráľovstvo Veľkej Británie a Severného Írska, reg. č. 04415234, NBC Universal, Inc., 30 Rockefeller Plaza, New York, NY 10112, Spojené štáty americké, Sparrowhawk Holdings Limited, 234A King´s Road, Londýn, SW3 5UA, Spojené kráľovstvo Veľkej Británie a Severného Írska, reg. č. 5325386, Sparrowhawk Media Limited, 234A King´s Road, Londýn, SW3 5UA, Spojené kráľovstvo Veľkej Británie a Severného Írska, 3i Investments Plc., 16 Palace Street, Londýn SW1E 5JD, Spojené kráľovstvo Veľkej Británie a Severného Írska a ďalšími osobami uvedenými v prílohe tejto zmluvy. 

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bolo listom zaevidovaným úradom pod číslom 3283/2007 dňa 04. 09. 2007 doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), v ktorom podnikateľ General Electric Company, 3135 Easton Turnpike, Fairfield, Connecticut, 06431, Spojené štáty americké, reg. č. 0085161 (ďalej len „General Electric“) prostredníctvom splnomocnenej právnej zástupkyne JUDr. Aleny Černejovej, advokátky Advokátskej kancelárie ČERNEJOVÁ & HRBEK, Kýčerského č. 7, 811 05 Bratislava (ďalej len „právna zástupkyňa“), oznámil nadobudnutie nepriamej výlučnej kontroly prostredníctvom spoločnosti NBC Universal, Inc., 30 Rockefeller Plaza, New York, NY 10112, Spojené štáty americké (ďalej len „NBC Universal“) a spoločnosti Universal Pictures Holdings UK Limited, Prospect House, 80-110 New Oxford Street, Londýn WC1A 1HB, Spojené kráľovstvo Veľkej Británie a Severného Írska, reg. č. 04415234 (ďalej len „Universal“) nad podnikom podnikateľa Sparrowhawk Holdings Limited, 234A King´s Road, Londýn, SW3 5UA, Spojené kráľovstvo Veľkej Británie a Severného Írska, reg. č. 5325386 („Sparrowhawk“), ku ktorej došlo na základe Zmluvy o predaji a kúpe všetkých akcií spoločnosti Sparrowhawk  uzatvorenej dňa 28. 08. 2007 medzi Universal, NBC Universal, Sparrowhawk, Sparrowhawk Media Limited, 234A King´s Road, Londýn, SW3 5UA, Spojené kráľovstvo Veľkej Británie a Severného Írska, 3i Investments Plc., 16 Palace Street, Londýn SW1E 5JD, Spojené kráľovstvo Veľkej Británie a Severného Írska a ďalšími osobami uvedenými v prílohe tejto zmluvy (ďalej len „Zmluva“).

Dňa 04. 09. 2007 sa podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie, ktorému bolo pridelené číslo 0069/OK/2007, o čom úrad informoval oznamovateľa koncentrácie listom číslo 3370/PMÚ SR/2007 zo dňa 13. 09. 2007.

Oznamovateľ koncentrácie doplnil doručené oznámenie predmetnej koncentrácie podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“) listom zaevidovaným pod číslom 3297/2007 dňa 05. 09. 2007 a listom zaevidovaným pod číslom 3305/2007 dňa 06. 09. 2007.

Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky, úrad vyššie uvedeným listom číslo 3370/PMÚ SR/2007 vyzval oznamovateľa koncentrácie o doplnenie predmetného oznámenia koncentrácie a súčasne ho upovedomil, že lehota na vydanie rozhodnutia podľa § 11 zákona plynúť nezačala.

Oznamovateľ koncentrácie doplnil chýbajúce informácie a podklady podľa § 10 ods. 12 zákona a vyhlášky listom zaevidovaným úradom pod číslom 3447/2007 dňa 20. 09. 2007 a faxom zaevidovaným úradom pod číslom 3484/2007 dňa 24. 09. 2007, doplneným listom dňa 24. 09. 2007. Doručením vyššie uvedeného faxu číslo 3484/2007 sa oznámenie predmetnej koncentrácie stalo úplným a dňa 25. 09. 2007 začala podľa § 11 zákona plynúť lehota 60 pracovných dní na vydanie rozhodnutia vo veci predmetnej koncentrácie, o čom úrad informoval účastníka konania listom číslo 3503/PMÚ SR/2007 zo dňa 25. 09. 2007.

Správny poplatok podľa zákona č. 145/1995 Z. z. o správnych poplatkoch v znení neskorších predpisov (ďalej len „zákon o správnych poplatkoch“) vo výške 100 000 Sk bol uhradený dňa 04. 09. 2007.

Z podkladov a informácií, ktoré boli úradu predložené v predmetnom správnom konaní účastníkom konania vyplynuli nasledujúce skutočnosti, pričom údaje uvedené v hranatých zátvorkách boli účastníkom konania označené za obchodné tajomstvo :

1.	Podnikatelia

Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

1.1	General Electric

Spoločnosť General Electric je verejnou akciovou spoločnosťou, ktorej kmeňové akcie sú kótované na burze cenných papierov v New Yorku, Bostone a Londýne. V súčasnosti nevykonávajú nad spoločnosťou General Electric priamu ani nepriamu kontrolu žiadne osoby a ani žiadni podnikatelia. Zoznam všetkých spoločností kontrolovaných spoločnosťou General Electric na celom svete je súčasťou spisového materiálu.

Spoločnosť General Electric pôsobí celosvetovo v oblasti rozličnej výroby, technológie a služieb, a to prostredníctvom obchodných jednotiek, ktoré sa delia na obchodné divízie. Základnými obchodnými jednotkami sú:
•	GE Commercial Finance – poskytovanie pôžičiek, lízingu a iných druhov financovania zákazníkom po celom svete ako sú výrobcovia, distribútori a koneční spotrebitelia za účelom obstarania rôznych zariadení a obchodného vybavenia, 
•	GE Money – poskytovanie spotrebiteľských úverov, kreditných kariet, splátkového predaja, hypoték, nákupných kariet a iných produktov ako aj financovanie automobilov a poskytovanie cestovného poistenia a poistenia úverov pre fyzické osoby a malé a stredné podniky,
•	GE Industrial – vyrába a ponúka celý rad produktov a služieb vrátane domácich spotrebičov a osvetľovacích zariadení; plastových a silikónových výrobkov,
•	GE Healthcare – poskytovanie zdravotníckej techniky a s tým súvisiacich služieb pre nemocnice, zdravotnícke zariadenia, farmaceutické a biotechnologické spoločnosti a pre vedecký výskum,
•	GE Infrastructure – vyrába pohonné jednotky pre viaceré typy leteckých systémov, námorných plavidiel a priemyselných zariadení. Okrem toho vyrába aj zariadenia na úpravu a čistenie vody a výrobu a distribúciu energie,
•	NBC Universal – vlastní a prevádzkuje viacero televíznych staníc, zaoberá sa tiež prevádzkovaním káblovej siete po celom svete ako aj výrobou televíznych programov.

Spoločnosť General Electric pôsobí prostredníctvom spoločnosti NBC Universal na území Slovenskej republiky v nasledujúcich oblastiach:
a)	udeľovanie práv (licencií) k dielam, t. j. najmä k filmom a televíznym programom prevádzkovateľom a distributérom voľne dostupných televíznych kanálov (ďalej len „televízne licencovanie“) a
b)	 udeľovanie práv (licencií) k dielam pre účely domácej zábavy vydávaným na DVD a/alebo VHS nosičoch určených na predaj alebo prenájom (vypožičiavanie) (ďalej len „domáca zábava“),

Spoločnosť NBC Universal poskytuje na území Slovenskej republiky aj voľne dostupný televízny kanál s názvom CNBC. Televízny kanál CNBC je dostupný prostredníctvom satelitných a káblových platforiem. Diváci, ktorí prijímajú satelitné vysielanie a predplatitelia káblovej televízie môžu prijímať tento kanál ako súčasť štandardného balíka programov pripraveného ich dodávateľom. Hlavným zdrojom príjmov tohto kanálu sú prevažne príjmy z reklamy.

Okrem toho spoločnosť General Electric vlastní na území Slovenskej republiky nasledovné spoločnosti: 
•	GE Inspection Technologies, s. r. o., Piešťanská 1202/44, 915 28 Nové Mesto nad Váhom, IČO: 35 866 772,
•	GE Equipment Services SK, s. r. o., Nitrianska 5, 917 54 Trnava, IČO: 35 944 927,
•	OC Slovakia, s. r. o., Karadžičova 8, 821 08 Bratislava, IČO: 35 955 201,
•	General Electric International (Slovensko), s. r. o., Čajakova 13, 811 05 Bratislava, IČO: 35 705 795,
•	GE Money, a. s., Bottova 7, 811 09 Bratislava, IČO: 17 324 220,
•	GE Money Brokers, a. s., Bottova 7, 811 09 Bratislava, IČO: 35 783 214,
•	GE Security Slovakia, s. r. o., Jókaiho 1, 821 06 Bratislava, IČO: 31 380 948.

Podľa výpisov z obchodného registra sú predmetom činnosti týchto spoločností rozmanité aktivity, pričom podľa účastníka konania žiadna z dcérskych spoločností, ktoré vlastní spoločnosť General Electric na území Slovenskej republiky nepôsobí v rovnakej oblasti ako spoločnosť Sparrowhawk.

Z vyššie uvedených skutočností vyplýva, že spoločnosť General Electric je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

1.2	Sparrowhawk

Spoločnosť Sparrowhawk je akciová spoločnosť založená v súlade s právnym poriadkom Spojeného kráľovstva Veľkej Británie a Severného Írska. Akcie spoločnosti Sparrowhawk vlastnia spoločnosti 3i Group PLC (ďalej len „3i“), Providence Equity Offshore Partners IV L. P. (ďalej len „Providence“) a niekoľkí ďalší minoritní akcionári. Na základe majetkových podielov vykonávajú spoločnú kontrolu nad spoločnosťou Sparrowhawk spoločnosti 3i a Providence. 

Spoločnosť Sparrowhawk vlastní viacero dcérskych spoločností, pričom zoznam týchto spoločností je súčasťou spisového materiálu. Spoločnosť Sparrowhawk vykonáva svoju činnosť prostredníctvom 100 %-nej dcérskej spoločnosti Sparrowhawk Media Limited, ktorá prevádzkuje nasledovné spoločnosti: 
•	Sparrowhawk International Channels Limited (ďalej len „SICL“), ktorá pôsobí v oblasti poskytovania platených televíznych kanálov s názvom Hallmark dodávateľom a prevádzkovateľom platených televízií na celom svete okrem Spojených štátov amerických,
•	Sparrowhawk Distribution Limited (ďalej len „SDL“), ktorá vlastní celosvetové medzinárodné práva (okrem práv pre územie Spojených štátov amerických) k filmom, televíznym seriálom a programom (ďalej len „medzinárodná knižnica“), pre ktoré udeľuje licencie na televízne vysielanie a v obmedzenom rozsahu aj na distribúciu vo forme domácej zábavy,
•	Sparrowhawk Entertainment Limited (ďalej len „SEL“), ktorá dodáva platené televízne kanály s názvom Hallmark predovšetkým vo Veľkej Británii,
•	Sparrowhawk Broadcast Services, LLC (ďalej len „SBS“), ktorá je prevádzkovateľom služieb potrebných na rozvoj, podporu a dodávku káblových sietí. SBS riadi vysielaciu spoločnosť Network Operating Centre a prevádzkuje video prenos pre televízny kanál Hallmark.

Na území Slovenskej republiky nevykonáva spoločnosť Sparrowhawk priamu ani nepriamu kontrolu nad žiadnymi spoločnosťami. Spoločnosť Sparrowhawk pôsobí na území Slovenskej republiky podľa oznámenia koncentrácie iba v oblasti udeľovania práv k plateným televíznym kanálom prevádzkovateľom platených televíznych platforiem (ďalej len „platené televízne kanály“). Spoločnosť Sparrowhawk udeľuje na území Slovenskej republiky prostredníctvom dcérskej spoločnosti SICL práva alebo dodáva televízny kanál Hallmark prevádzkovateľom platených televíznych platforiem. 

Hallmark je televízny kanál všeobecného zamerania, ktorý je distribuovaný prostredníctvom prevádzkovateľov platených televíznych platforiem v ich základnom balíku. Televízny kanál Hallmark vysiela nepretržite 24 hodín. Programová štruktúra sa delí na denný čas a primetime. Denný program zahŕňa dlhodobo vysielané denné seriály ako aj televízne filmy. Denný program sa zameriava na cieľovú skupinu žien v domácnosti a starších divákov, najmä dôchodcov. Programy pre primetime zahŕňajú tri hodinové časové úseky: 20:00, 21:00 a 22:00, v ktorých sa vysielajú dlhodobé seriály ako napríklad Právo a poriadok, Právo a poriadok: Zločinné úmysly, Vraždy v Midsomeri, Tichý svedok a Inšpektor Morse. Tieto seriály sa opakujú aj v trojhodinovom bloku od 23:00 do 2:00 hodiny. Primetime je zameraný na mladšie publikum a vyrovnanejšie rozloženie mužov a žien. 

Z vyššie uvedených skutočností vyplýva, že spoločnosť Sparrowhawk je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

2.	Forma koncentrácie

Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Dňa 28. 08. 2007 bola uzatvorená Zmluva, na základe ktorej získa spoločnosť Universal všetky akcie tvoriace základné imanie spoločnosti Sparrowkawk. Z predložených podkladov úrad zistil, že spoločnosť Universal je výlučne kontrolovaná spoločnosťou NBC Universal, nad ktorou vykonáva na základe majoritného majetkového podielu výlučnú kontrolu podnikateľ General Electric. Na základe vyššie uvedených skutočností úrad dospel k záveru, že podnikateľ General Electric uskutočnením posudzovanej transakcie získa prostredníctvom nepriamo kontrolovanej dcérskej spoločnosti Universal možnosť vykonávať rozhodujúci vplyv pri prijímaní strategických rozhodnutí v podniku podnikateľa Sparrowhawk a podnikateľ General Electric tým získa možnosť vykonávať nepriamu výlučnú kontrolu nad podnikom podnikateľa Sparrowhawk. 

Vzhľadom na vyššie uvedené úrad zistil, že uzatvorením Zmluvy vznikla koncentrácia podnikateľov General Electric a Sparrowhawk podľa § 9 ods. 1 písm. b) zákona v spojení s § 9 ods. 4 písm. b) zákona.

3.	Účastníci konania a koncentrácie

Podľa § 25 ods. 3 písm. d) zákona účastníkom konania v prípade koncentrácie, ktorá vznikla získaním priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

Z vyššie uvedeného vyplýva, že účastníkom konania v prípade predmetnej koncentrácie je podnikateľ General Electric, ktorý získava prostredníctvom spoločností NBC Universal a Universal nepriamu výlučnú kontrolu nad podnikom podnikateľa Sparrowhawk.

Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná. 

V prípade predmetnej koncentrácie sú teda účastníkmi koncentrácie podnikateľ General Electric, ktorý získava prostredníctvom spoločností NBC Universal a Universal nepriamu výlučnú kontrolu nad podnikom podnikateľa Sparrowhawk, ako aj podnikateľ Sparrowhawk, nad ktorým je nepriama výlučná kontrola získavaná. 

4.	Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Na základe predložených podkladov a informácií úrad zistil, že účastník koncentrácie General Electric dosiahol na území Slovenskej republiky celkový obrat vyšší ako 500 000 000 Sk a účastník koncentrácie Sparrowhawk dosiahol celosvetový celkový obrat vyšší ako 1 200 000 000  Sk. 

Z vyššie uvedeného vyplýva, že účastníci koncentrácie dosiahli zákonom stanovenú výšku obratov podľa § 10 ods. 1 písm. b) zákona, a teda predmetná koncentrácia podlieha kontrole úradu.

Vzhľadom na to, že účastník konania označil presnú výšku celkových obratov účastníkov koncentrácie za predmet obchodného tajomstva, úrad tieto údaje v rozhodnutí neuvádza a sú súčasťou spisového materiálu.

Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa 
a)	uzavretia zmluvy, 
b)	oznámenia prijatia návrhu v obchodnej verejnej súťaži, 
c)	doručenia rozhodnutia štátneho orgánu podnikateľovi,
d)	keď Európska komisia oznámila podnikateľovi, že vo veci bude konať úrad alebo 
e)	v ktorom nastala iná skutočnosť, na ktorej základe došlo k vzniku koncentrácie.
Lehota začne plynúť odo dňa, keď nastala prvá zo skutočností uvedených v písmenách a) až c) alebo písmene e).

Z predložených podkladov a informácií úrad zistil, že právnym titulom vzniku predmetnej koncentrácie je Zmluva, ktorá bola uzatvorená dňa 28. 08. 2007. Vzhľadom na to, že oznámenie predmetnej koncentrácie bolo doručené úradu dňa 04. 09. 2007, predmetná koncentrácia bola oznámená úradu v zákonom stanovenej lehote. 

5.	Relevantné trhy

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

5.1	Tovarové relevantné trhy

Pri vymedzení relevantných trhov z tovarového hľadiska úrad vychádzal z definícií uvedených v § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 

Z predložených podkladov a informácií úrad zistil, že aktivity účastníkov koncentrácie sa na území Slovenskej republiky neprekrývajú vzhľadom na to, že podnikateľ General Electric a s ním prepojení podnikatelia (ďalej spoločne ako „General Electric“) nepôsobia na území Slovenskej republiky v tej istej oblasti ako podnikateľ Sparrowhawk a s ním prepojení podnikatelia (ďalej spoločne ako „Sparrowhawk“). 

Vzhľadom na to, že podnikateľ General Electric nepôsobí na území Slovenskej republiky v rovnakej oblasti ako podnikateľ Sparrowhawk, úrad sa zameral na oblasť, v ktorej vystupuje na území Slovenskej republiky podnikateľ Sparrowhawk, t. j. oblasť poskytovania platených televíznych kanálov.

Poskytovanie platených televíznych kanálov

Z predložených podkladov a informácií vyplýva, že vlastníci práv k audiovizuálnym dielam poskytujú práva televíznym vysielateľom na účely vysielania na platených televíznych kanáloch alebo voľne dostupných televíznych kanáloch. 

Vlastníci práv k audiovizuálnym dielam sú produkčné spoločnosti, ktoré poskytujú tieto diela zo svojich knižníc alebo z knižníc tretích osôb. Poskytovatelia voľne dostupných televíznych kanálov, ako aj platených televíznych kanálov kupujú práva k jednotlivým dielam a zostavujú ich do formy kanálu. V prípade platených televíznych kanálov, poskytovatelia kanálu spravidla dodávajú kanál prevádzkovateľom platených televíznych platforiem.

Voľne dostupné televízne kanály získavajú príjmy predovšetkým z reklamy alebo verejných zdrojov (štátne prostriedky, koncesionárske poplatky), zatiaľ čo platené televízne kanály získavajú príjmy predovšetkým z predplatiteľských poplatkov (v nízkej miere aj z reklám). Zatiaľ čo pre voľne dostupné televízie je meradlom úspechu počet divákov, rozhodujúcim faktorom úspechu pre platené televízie je počet predplatiteľov. Licenčné poplatky sú pre platené televízie spravidla založené na počte divákov a licenčné poplatky pre voľne dostupné televízie sú spravidla určované ako pevný poplatok za určitý titul. 

V súlade s rozhodovacou praxou Európskej Komisie možno považovať podľa účastníkov koncentrácie platené a voľne dostupné televízie za samostatné tovarové relevantné trhy. Európska Komisia dospela k tomuto záveru vo viacerých rozhodnutiach na základe rozdielnych charakteristík vysielania, rozdielnych obchodných vzťahov, rozdielnych podmienok súťaže a rozdielnych cien za platené a voľne dostupné televízne kanály. 

Podľa informácií uvedených v oznámení koncentrácie Európska Komisia v minulosti naznačila, že v oblasti platených televízií môže existovať samostatný segment pre „prémiové“ platené televízne kanály, ktoré ponúkajú najnovšie filmy a vrcholové športové udalosti, avšak zatiaľ ostala táto otázka otvorená. V súlade s predchádzajúcimi rozhodnutiami Európskej Komisie účastníci koncentrácie nepovažujú za vhodné rozlišovať medzi analógovým a digitálnym vysielaním alebo medzi terestriálnymi, káblovými alebo satelitnými formátmi vysielania.

Vzhľadom na to, že tak ako bude uvedené neskôr, predmetná koncentrácia neovplyvní podmienky hospodárskej súťaže v oblasti platených televíznych kanálov, úrad ponechal pre účely tohto rozhodnutia presnú definíciu predmetného tovarového relevantného trhu otvorenú a v ďalšej časti rozhodnutia sa úrad zaoberal skúmaním dopadov posudzovanej koncentrácie na tovarový relevantný trh poskytovania platených televíznych kanálov. 

5.2	Priestorové relevantné trhy

Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Z priestorového hľadiska vymedzila Európska Komisia vo svojich rozhodnutiach relevantný trh pre platené televízne kanály ako národný a v niektorých prípadoch ako regionálny trh. Napriek tomu, že vysielacie práva a televízne kanály možno dodávať z celého sveta a niektorí televízni prevádzkovatelia získavajú práva a kanály z viacerých oblastí v rovnakom čase, licenčné zmluvy sa uzatvárajú prevažne na úrovni štátu či regiónu. V jednotlivých krajinách existujú rozdielne regulačné režimy ako aj kultúrne a jazykové rozdiely a tie si vyžadujú adaptáciu poskytovaných diel k podmienkam v danej krajine, resp. v danom regióne. 

Vzhľadom na to, že tak ako bude uvedené neskôr, predmetná koncentrácia neovplyvní podmienky hospodárskej súťaže na relevantnom trhu poskytovania platených televíznych kanálov, úrad ponechal pre účely tohto rozhodnutia presnú definíciu priestorového relevantného trhu otvorenú a v ďalšej časti rozhodnutia sa úrad zaoberal skúmaním dopadov posudzovanej koncentrácie na relevantný trh poskytovania platených televíznych kanálov na území Slovenskej republiky. 

6.	Dopad koncentrácie na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.

Podľa oznámenia koncentrácie uskutočnenie posudzovanej koncentrácie umožní podnikateľovi General Electric doplniť platené televízne kanály Sci-fi a Universal, ktoré ponúka mimo územia Slovenskej republiky, a tak rozšíriť jeho pôsobenie v sektore poskytovania platených televíznych kanálov nielen na Slovensku ale aj celosvetovo. Podnikateľ General Electric zároveň získa vo viacerých oblastiach miestnu prevádzkovú infraštruktúru a vzťahy na trhu, ktoré môžu pomôcť pri začatí vysielania iných kanálov NBC Universal v týchto oblastiach.

Podľa oznámenia koncentrácie je na území Slovenskej republiky dostupné množstvo platených televíznych kanálov. Na základe príjmov, ktoré dosahuje podnikateľ Sparrowhawk na trhu platených televíznych kanálov v Slovenskej republike za poskytovanie plateného televízneho kanálu Hallmark, účastník konania odhaduje, že podiel podnikateľa Sparrowhawk na trhu poskytovania platených televíznych kanálov na území Slovenskej republiky je [1-5] %.

Podnikateľ Sparrowhawk využíva na poskytovanie televízneho kanálu Hallmark plateným televíznym platformám (DTH, káblová televízia, Internet Protocol TV) pre viaceré krajiny, vrátane Slovenskej republiky, výhradného sprostredkovateľa. Na území Slovenskej republiky sú hlavnými odberateľmi televízneho kanálu Hallmark platené televízne platformy UPC a DigiTV. 

Z oznámenia koncentrácie vyplýva, že televízny kanál Hallmark využíva diela z medzinárodnej knižnice podnikateľa Sparrowhawk ako aj diela licencované od iných majiteľov práv k dielam, vrátane NBC Universal. Programy licencované od NBC Universal pre televízny kanál Hallmark tvoria podľa účastníka konania           [15-20] % celkového programového času televízneho kanálu Hallmark na Slovensku. Vzhľadom na podiel, ktorý predstavujú programy licencované od NBC Universal z celkového programového času televízneho kanálu Hallmark na Slovensku, úrad dospel k záveru, že čiastočné vertikálne prekrytie aktivít účastníkov koncentrácie nebude mať negatívny dopad na efektívnu súťaž na relevantnom trhu poskytovania platených televíznych kanálov na Slovensku. 

Za najvýznamnejšie konkurenčné kanály v Slovenskej republike pre televízny kanál Hallmark považuje účastník konania televízne kanály FilmBox, NonStopKino, HBO, AXN, alebo Minimax. 

Vzhľadom na vyššie uvedené skutočnosti, úrad dospel  k záveru, že uskutočnením posudzovanej koncentrácie sa štruktúra konkurenčného prostredia a postavenie účastníkov koncentrácie na relevantnom trhu poskytovania platených televíznych kanálov na území Slovenskej republiky nezmení, a že predmetnou koncentráciou nedôjde k vytvoreniu alebo posilneniu dominantného postavenia, ktorého dôsledkom sú významné prekážky efektívnej hospodárskej súťaže na relevantnom trhu poskytovania platených televíznych kanálov v Slovenskej republike. 

Podľa § 33 zákona úrad listom číslo 3659/PMÚ SR/2007 zo dňa 05. 10. 2007 podal účastníkovi konania informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.

Účastník konania sa k predmetnej výzve vyjadril listom zaevidovaným úradom pod číslom 3776/2007 dňa 12. 10. 2007, v ktorom vymedzil údaje obsahujúce obchodné tajomstvo. S výnimkou vymedzenia obchodného tajomstva, účastník konania v predmetnom liste uviedol, že k podkladom rozhodnutia, k spôsobu jeho zistenia a k záverom uvedeným vo výzve úradu nemá žiadne pripomienky ani doplňujúce návrhy, a že súhlasí so zisteniami a závermi úradu.

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

JUDr. Alena Černejová
advokátka
Advokátska kancelária ČERNEJOVÁ & HRBEK
Kýčerského č. 7
811 05 Bratislava